VSRS Sklep III DoR 116/2017-9
Sodna praksa Vrhovnega sodišča, 2018-02-06

Vladimir Balažic (preds.), Franc Seljak (poroč.), dr. Mile Dolenc

predlog za dopustitev revizije - dovoljenost revizije zoper sklep - sklep o zavrnitvi predloga za obnovo postopka - vrednost spornega predmeta - gospodarski spor - zavrženje predloga za dopustitev revizije

Sodišče ne dopusti revizije zoper sklep sodišča druge stopnje, s katerim je bil pravnomočno končan (obnovitveni) postopek v gospodarski zadevi, v kateri vrednost spornega predmeta ne presega 2.000,00 EUR.

1. Tožniki so vložili tožbo za ugotovitev ničnosti oziroma razveljavitev sklepov skupščine delničarjev toženke ter za ugotovitev ničnosti letnega poročila toženke, pri tem pa vrednost spornega predmeta označili v višini 1.500,00 EUR. Po ugovoru toženke je sodišče prve stopnje s sklepom odločilo, da vrednost spornega predmeta znaša 705.147,00 EUR. Sodišče prve stopnje je nato s sodbo v celoti zavrnilo tožbene zahtevke tožnikov in jim naložilo, da toženki povrnejo pravdne stroške. Tožniki so vložili pritožbo zgolj zoper sklep o določitvi vrednosti spornega predmeta in sklep o stroških, zoper odločitev o glavni stvari pa pritožbe niso vložili. Tožniki so s pritožbo uspeli, saj je sodišče druge stopnje vrednost spornega predmeta določilo na 1.500,00 EUR ter sorazmerno zmanjšalo znesek dolžnega povračila stroškov.

2. Tožniki so nato vložili predlog za obnovo postopka. Sodišče prve stopnje ga je zavrnilo. Sodišče druge stopnje pa je zavrnilo pritožbo tožnikov in potrdilo izpodbijani sklep sodišča prve stopnje.

3. Tožniki so zoper sklep sodišča druge stopnje (v obnovitvenem postopku) vložili predlog za dopustitev revizije.

4. Obnovitveni postopek v tej zadevi se je začel pred 14. 9. 2017, to je pred začetkom uporabe Zakona o spremembah in dopolnitvah Zakona o pravdnem postopku (Ur. l. RS, št. 10/2017; v nadaljevanju ZPP-E). Tudi odločba, s katero se je postopek pred sodiščem prve stopnje končal, je bila izdana pred začetkom uporabe ZPP-E. Zato se je postopek pred Vrhovnim sodiščem na podlagi prvega odstavka 125. člena ZPP-E nadaljeval po določbah Zakona o pravdnem postopku (v nadaljevanju ZPP), ki so se uporabljale pred začetkom uporabe ZPP-E.

6. Sklep sodišča druge stopnje, s katerim je bil potrjen sklep sodišča prve stopnje o zavrnitvi predloga za obnovo, je sklep sodišča druge stopnje, s katerim je (obnovitveni) postopek pravnomočno končan. Zato je zoper tak drugostopenjski sklep revizija praviloma dovoljena (prvi odstavek 384. člena ZPP). Praviloma zato, ker mora biti izpolnjen tudi nadaljnji pogoj za dovoljenost. V skladu z drugim odstavkom 384. člena ZPP namreč revizije zoper drugostopenjski sklep, s katerim je bil postopek pravnomočno končan, ni v tistih sporih, v katerih ne bi bila dovoljena revizija zoper pravnomočno sodbo.

Če revizija v gospodarskem sporu ni dovoljena, ker vrednost izpodbijanega dela pravnomočne sodbe ne presega 200.000,00 EUR (490. člen ZPP), jo sodišče ob izpolnjevanju zakonskih pogojev dopusti (367.a - 367.č člen ZPP), vendar le, če vrednost izpodbijanega dela pravnomočne sodbe presega 2.000,00 EUR (četrti odstavek 367. člen ZPP). Glede na obrazloženo sodišče ne dopusti revizije zoper sklep sodišča druge stopnje, s katerim je bil pravnomočno končan (obnovitveni) postopek v gospodarski zadevi, v kateri vrednost spornega predmeta ne presega 2.000,00 EUR.

7. V obravnavanem primeru vrednost nedenarnih tožbenih zahtevkov znaša 1.500,00 EUR. To pomeni, da gre za gospodarski spor, v katerem sodišče ne more dopustiti revizije zoper sodbo sodišča druge stopnje, s katero je odločeno o samih tožbenih zahtevkih. Posledično sodišče ne more dopustiti niti revizije zoper sklep sodišča druge stopnje, ki je bil izdan v obnovitvenem postopku v isti gospodarski zadevi. Vrhovno sodišče je zato sklenilo tako, kot izhaja iz izreka sklepa.

Primerjaj sklep VS RS II Ips 286/2006 z dne 10. 5. 2007.

Zakon o pravdnem postopku (1999) - ZPP  - člen 367, 367/4, 384, 384/1, 384/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.